**Priložnost za mini davčno reformo**

***Če poslanke in poslanci potrdite veto Državnega sveta na novelo zakona o davku na dohodek pravnih oseb, bomo res dobili mini davčno reformo. V nasprotnem primeru to ne bo niti davčno prestrukturiranje, ker bo prihodkov v proračun celo več kot bo izpada iz njega zaradi novele dohodninskega zakona.***

Najmanj pet razlogov je, da izglasovani veto na Zakon o spremembah in dopolnitvi Zakona o davku od dohodkov pravnih oseb (ZDDPO-2N) v Državnem svetu RS potrdi tudi Državni zbor RS.

1. ***Podjetja so že neposredno plačala vse stroške razbremenitve plač iz rednih delovnih razmerij. In plačevala jih bodo tudi v prihodnje.***

Pisalo se je leto 2014, ko so reprezentativni predstavniki delodajalcev  podprli uvedbo načela »Vsako delo šteje«, se pravi obremenitve z davki in prispevki vseh oblik dela z namenom, da se razbremeni strošek delovnega razmerja. Gospodarstvo je tako podlagi obljub zakonodajalca o razbremenitvi pristalo na širjenje osnov in s tem na nove obremenitve. Tako je že leta 2014 prišlo do realizacije obremenitev, razbremenitve pa vse do pred nekaj dnevi ni začela uresničevat.

To pomeni, da so podjetja plačala za dohodninsko razbremenitev, še preden zdajšnjimi davčnimi spremembami. Iz naslova dodatne  obremenitve  pogodb, študentskega dela in višjih zavarovalnih osnov, se je  vsako leto,  in tako bo tudi letos, nabralo v javnih blagajnah več kot 100 milijonov evrov. Že od začetka je bilo širjenje osnov za plačilo prispevkov in davkov vezano na razbremenitev delovnega razmerja.

Sedaj pa se kot protiutež (kompenzacija) dohodninskim razbremenitvam pojavlja zahteva po zvišanju stopnje davka od dohodka pravnih oseb. Čeprav lahko mirno ugotovimo, da  je gospodarstvo ta strošek razbremenitve že plačalo in ga bo tudi v prihodnje.

1. ***Podjetja so dodatno obremenjena tudi z drugimi dajatvami.***

Pogosto se kot argument navaja nizka stopnja od dohodka pravnih oseb. Pri tem pa se pozablja, da je to le ena od dajatev, ki jo plačujejo podjetja. Na drugi strani so dajatve, ki so primerjalno med najvišjimi v EU, denimo energetske in okoljske dajatve.

V zadnjem letu in pol je bilo poleg zgoraj omenjenih dodatnih obremenitev uveljavljenih še nekaj drugih obremenitev gospodarstva. Med njimi se je zvišala tudi stopnja DDV, ki je iz začasne postala trajna, večje obremenitve pa je prinesla tudi redefinicija minimalne plače.

1. ***Samo s potrjenim vetom v DZ bo to za gospodarstvo vsaj prestrukturiranje in ne obremenitev***

Veto Državnega sveta RS na ta zakon je priložnost, da tokratne davčne spremembe v celotnem svežnju res tudi vsebinsko pomenijo vsaj davčno prestrukturiranje v višini največ 90 milijonov evrov. V nasprotnem primeru bo to nova davčna obremenitev za gospodarstvo. Država bo s skupnim davčnim paketom pobrala več, kot pa bo s potrjenimi dohodninskimi spremembami izgubila pri dohodnini, pri čemer ponovno poudarjamo, da je to znižanje gospodarstvo že vnaprej pokrilo s pristankom na širjenje osnov in višje zavarovalne osnove.

Zakaj bo izpad iz proračuna manjši kot bodo prihodki vanj iz gospodarstva?

Novela dohodninskega zakona naj bi po izračunih Ministrstva za finance pomenila izpad proračunskih prihodkov v višini 56 mio EUR letno. A razbremenitve ne bodo deležni le zaposleni v gospodarstvu.. Glavni vir te razbremenitve pa je prav višja stopnja davka na dohodek pravnih oseb, ki ga plačuje - le gospodarstvo.

To pa ni vse. Del plače za poslovno uspešnost se po predlogu ne bo štelo v davčno osnovo, vendar je višina omejena na 70 % povprečne mesečne plače v RS. Celotna izvedba tega predloga je poleg tega administrativno zahtevna. Pravica do izplačila dela plače bo izplačana enkrat v letu vsem upravičencem hkrati, kar lahko povzroča težave z likvidnostjo, zaradi česar se mnogi subjekti za to ne bodo odločali.

V dejavnostih, ki dosegajo visoko dodano vrednost in zaposlujejo ljudi z nadpovprečnimi plačami, omejitev na 70 % povprečne plače pomeni, da cilj ne bo dosežen, saj bo zaposleni deležen ugodnosti na manj kot polovici svoje mesečne plače. Ministrstvo za finance je ocenilo, da je potencialni izpad iz dohodnine zaradi tega ukrepa 45 mio EUR, če bi skupni znesek za poslovno uspešnost znašal 160 mio EUR. Po oceni Analitike GZS je znesek za tretjino previsok, potencialni izpad za državni proračun pa je bližje 30 mio EUR.

Izračuni Ministrstva za finance navajajo, da bi sklop navedenih sprememb in dopolnitev pomenil 106 mio EUR manj pobrane dohodnine, vendar bo znesek manjši – največ 90 mio EUR.

1. ***Država naj s sistemski ukrepi poskrbi za večjo rast naložb tveganega kapitala, ne pa nasprotno.***

S predlogom zakona o davku na dohodek pravnih oseb se ukinja olajšava, da se kapitalski dobiček, ustvarjen s prodajo deleža v družbi tveganega kapitala ne šteje v dobiček podjetja ter da družba tveganega kapitala od ustvarjenega dobička ne plača davka na dobiček. Pa čeprav je v EU po ugotovitvah OECD le Grčija lani imela manj naložb tveganega kapitala kot Slovenija! Namesto da bi tudi s tem privabljali kapital za nova delovna mesta, ga spet odganjamo, kljub slabim razmeram na tem področju.

1. ***Soglasna podpora vseh ključnih gospodarskih organizacij.***

Ključni predstavniki gospodarstva so si v zvezi z davčnimi spremembami več mesecev prizadevali z argumenti prepričati Vlado RS, da naj bo davčna reforma odločna, razvojna in pravična. Če bo Državni zbor na podlagi vloženega veta predlog zakona zavrnil, potem bo to res mali korak naprej, sicer bo za gospodarstvo korak nazaj (znesek dodatne obremenitve za gospodarstva bo večji kot znesek dohodninske razbremenitve zavezancev).

GZS, OZS, ZDS, ZDOPS in Klub slovenskih podjetnikov SBC so na poslance v zvezi s celotnim davčnim svežnjem apelirali že pred prvo obravnavo v Državnem zboru RS. V Državnem svetu je za veto glasovala tudi svetnica, ki sicer vodi Trgovinsko zbornico Slovenije.

Apeliramo na vas, da poslušate glas gospodarstva. Argumentov za to je več kot dovolj. Javno-finančna konsolidacija ob napovedani gospodarski rasti, zdajšnjih gibanjih in bistveno višjih prilivih v javne blagajne (1,3 mrd EUR več davčnih prilivov kot leta 2013), niti približno ne bi smela biti ogrožena.